Хектор
Хектор () в древногръцката митология е син на Приам и Хекуба. Предводител е на троянската войска. Съпруг е на Андромаха. За участието на Хектор във военните действия през първата година на войната, източниците съобщават само, че от неговата ръка е загинал Протесилай, първият грък стъпил на троянска земя.

Хектор се прославил на десетата година от войната. Като най-големия син на Приам, той оглавявал троянската войска и се отличил със своята сила и храброст. На два пъти влизал в единоборство с Аякс Теламонид – най-силния след Ахил ахейски герой. Под негово ръководство троянците нападат укрепения лагер на ахейците, достигат корабите им и успяват да подпалят един от тях. Хектор успява да убие пред самите врати на Троя облечения в доспехите на Ахил – Патрокъл. Според Омир Хектор е описван като страшен враг на гърците, той убива много гръцки герои. След единоборство между Ахил и Хектор той загива пред Скейските порти, предсказвайки близката смърт на Ахил. Самият Ахил, жаден за отмъсти за смъртта на любимия си Патрокъл, привързва тялото на мъртвия вече Хектор към колесницата си и обикаля около стените на Троя, влачейки трупа му. Сцената, в която опечаления Приам моли Ахил да му даде тялото на Хектор срещу голяма сума пари, е една от най-известните и емоционални сцени в „Илиада“.

Въпреки че Ахил осквернява тялото му, нито диви зверове, нито разложение не го достига. Мъртвият Хектор е пазен от Аполон, който нееднократно му помага и докато е жив. Богът на два пъти му възвръща силите в единоборствата в Аякс. Помага му и в боя с Ахил.

Поддръжката, която оказва Аполон на Хектор служи по-късно за разпространение на идеята, че Хектор е син на самия бог. Аполон първи вдига своя глас в защита на убития Хектор на съвет на боговете, след който Ахил получава заповед от Зевс да предаде тялото на убития на Приам, за да му устрои той почетно погребение. Хектор е баща на родения в обсадата му син от Андромаха – Скамандър (наричан от троянците Астианакс-цар на града).

Изследователи на древногръцките епос обръщат внимание на факта, че името на Хектор не е свързано с никакви други събития, освен описаните в „Илиада“. Могилата на Хектор са показвали не в Троада, а в Тива. Затова правят и предположението, че по произход Хектор е беотийски герой.

В киното 
 Във филма Троя, Хектор е представен от актьора Ерик Бана.

Източници 

Троянска война
Древногръцки герои